9. การควบคุมภายใน

คณะกรรมการบริษัทฯ ได้จัดประชุมครั้งที่ 2/2556 วันที่ 27 กุมภาพันธ์ 2556
โดยมีคณะกรรมการตรวจสอบฯ เข้าร่วมประชุม และได้แสดงความเห็นเกี่ยวกับความเพียงพอ
และความเหมาะสมของระบบการควบคุมภายใน โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบฯ รายงานผลการตรวจสอบภายใน พร้อมทั้งข้อเสนอแนะการตรวจสอบ
ซึ่งมุ่งเน้นการตรวจสอบเชิงปฏิบัติการให้พัฒนามีประสิทธิภาพมีประสิทธิผล อย่างต่อเนื่อง
ซึ่งได้มีการติดตามการแก้ไขตามรายงานผลการตรวจสอบและรายงานให้คณะกรรมการบริษัททราบอย่างสม่ำเสมอ
ด้านการดูแลทรัพย์สิน บริษัทฯมีระบบป้องกันที่ดี ไม่พบรายการทุจริตหรือการนำทรัพย์สินของบริษัทฯ
ไปใช้โดยมิชอบ ผลการสอบทานพบว่ามีการปฏิบัติตามขั้นตอนที่กำหนดไว้
สอดคล้องกับข้อกำหนดกฎหมายของภาครัฐและนโยบายการกำกับดูแลกิจการ
ในส่วนการหารือกับผู้สอบบัญชี เห็นว่าบริษัทจัดทำงบการเงินเป็นไปตามมาตรฐานการบัญชี
และมีระบบควบคุมภายในที่เพียงพอครอบคลุมทั้งทางด้านองค์กรและสภาพแวดล้อม
การบริหารความเสี่ยง การควบคุมการปฏิบัติงาน และระบบสารสนเทศและการสื่อสารข้อมูล
โดยมีการติดตามประเมินผลการควบคุมภายในอย่างต่อเนื่อง ไม่มีข้อบกพร่องที่เป็นสาระสำคัญ
สรุปสาระสำคัญได้ดังนี้

1.  องค์กร และสภาพแวดล้อม

บริษัทฯมีการกำหนดเป้าหมายการดำเนินธุรกิจที่ชัดเจนและวัดผลได้ โดยมีการกำหนดแผนธุรกิจ
งบประมาณประจำปี และตัวชี้วัดที่ชัดเจนในการ
ขยายตลาดและเพิ่มความสามารถในการทำกำไรของหน่วยธุรกิจ การพัฒนาผลิตภัณฑ์ใหม่ที่มีมูลค่าเพิ่ม
และทดแทนการนำเข้า รวมทั้งการสร้างเครือข่ายกับพันธมิตรในต่างประเทศ การปรับค่าจ้าง
และการจ่ายเงินรางวัลจูงใจ ประจำปี 2555
เป็นการประเมินโดยพิจารณาจากผลสำเร็จตามเป้าหมายของดัชนีชี้วัด และผลกำไรของบริษัท
เพื่อก่อให้เกิดประโยชน์ด้านการพัฒนาคุณภาพทางการปฏิบัติงานให้ดียิ่งขึ้น

บริษัทฯกำหนดโครงสร้างการบริหารประกอบด้วยคณะกรรมการ 5 ชุด ได้แก่คณะกรรมการบริษัท
คณะกรรมการบริหาร คณะกรรมการตรวจสอบและธรรมาภิบาล คณะกรรมการสรรหาและ
ค่าตอบแทนกรรมการและผู้บริหาร และคณะกรรมการบริหารความเสี่ยง
โดยคณะกรรมการแต่ละชุดมีความรับผิดชอบต่อผู้ถือหุ้นเกี่ยวกับการดำเนินธุรกิจของบริษัทฯ
และกำกับดูแลให้การบริหารจัดการเป็นไปตามเป้าหมายให้เกิดประโยชน์สูงสุดแก่ผู้ถือหุ้น
อยู่ในกรอบของการมีจริยธรรมที่ดี และรับผิดชอบต่อสังคม โดยในปี 2555 บริษัทฯได้รับรางวัล SET
Awards 2012 รางวัลด้านบรรษัทภิบาล รางวัลด้านนักลงทุนสัมพันธ์
และรางวัลความรับผิดชอบต่อสังคม ทั้งนี้บริษัทฯ
ได้มีการจัดทำและทบทวนนโยบายและระเบียบวิธีการปฏิบัติงาน ในธุรกรรมด้านการเงิน การจัดซื้อ
ระบบสารสนเทศ และการบริหารทั่วไปที่รัดกุม อีกทั้งบริษัทฯ ยังได้ประกาศเจตนารมย์
เข้าเป็นแนวร่วมปฏิบัติของภาคเอกชน ว่าด้วยการต่อต้านการทุจริต
และได้จัดให้มีการประเมินตนเองเกี่ยวกับมาตรการต่อต้านการคอร์รัปชั่น
เพื่อให้มั่นใจว่าบริษัทมีนโยบายและขั้นตอนการปฏิบัติอย่างเหมาะสมต่อความเสี่ยงด้านการคอร์รัปชั่นที่อาจเกิดขึ้น
และให้การดำเนินงานสามารถสร้างความมั่นใจให้ต่อผู้มีส่วนได้เสียของบริษัทฯ

2.  การบริหารความเสี่ยง

บริษัทฯกำหนดนโยบายการบริหารความเสี่ยงเป็นนโยบายสำคัญ
โดยได้แต่งตั้งคณะกรรมการบริหารความเสี่ยง ซึ่งประกอบด้วย กรรมการและผู้บริหารแต่ละสายงาน
ทำหน้าที่ในการประเมินปัจจัยเสี่ยงทั้งจากปัจจัยภายนอกได้แก่ สภาพเศรษฐกิจ นโยบายภาครัฐ
และความผันผวนของราคาวัตถุดิบ และปัจจัยภายใน
ที่มีผลกระทบต่อเป้าหมายและการดำเนินธุรกิจของบริษัทฯ
และกำหนดผู้รับผิดชอบความเสี่ยงในหน่วยงานต่าง ๆ
พร้อมทั้งมอบหมายให้การบริหารความเสี่ยงเป็นความรับผิดชอบของผู้บริหารทุกคน
มีการวางแผนและกำหนดมาตรการบริหารความเสี่ยง มีการประเมินปัจจัยความเสี่ยง
ซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
จัดให้มีการติดตามการบริหารความเสี่ยงของหน่วยงานต่าง ๆ ภายในองค์กร
โดยเน้นให้สอดคล้องกับแผนกลยุทธ์ของบริษัทฯ
รวมทั้งการจัดการการให้ความรู้กับพนักงานทุกระดับให้มีความเข้าใจและตระหนักถึงความสำคัญในการบริหารความเสี่ยงให้มากยิ่งขึ้น
ซึ่งผลการปฏิบัติได้มีการรายงานต่อคณะคณะกรรมการบริษัทฯ
โดยคณะกรรมการตรวจสอบฯได้เป็นผู้กำกับดูแล
ความเพียงพอและเหมาะสมของการบริหารความเสี่ยง

3.  การควบคุมการปฏิบัติงานของฝ่ายบริหาร

คณะกรรมการบริษัทฯ ได้แต่งตั้งคณะกรรมการชุดย่อย 4 คณะ ประกอบด้วยคณะกรรมการบริหาร
คณะกรรมการตรวจสอบและธรรมาภิบาล
และคณะกรรมการสรรหาและค่าตอบแทนกรรมการและผู้บริหาร
และคณะกรรมการบริหารความเสี่ยงซึ่งคณะกรรมการทั้ง 4 คณะ ได้ปฏิบัติงานภายใต้ขอบเขต
อำนาจหน้าที่ที่ได้รับมอบหมาย ในการควบคุมการปฏิบัติงานของฝ่ายบริหารดังนี้

  (1)
  การกำหนดขอบเขตอำนาจหน้าที่และวงเงินอนุมัติของผู้บริหารทุกฝ่ายและทุกระดับไว้อย่างชัดเจน
  และเป็นลายลักษณ์อักษร โดยกำหนดตำแหน่งผู้มีอำนาจอนุมัติ วงเงิน การสั่งการ การก่อหนี้
  และการชำระหนี้ ไว้เป็นลายลักษณ์อักษร รวมทั้ง ได้มีการทบทวนความเหมาะสมอย่างน้อยปีละ 1
  ครั้ง

  (2) จัดทำระบบการปฏิบัติงานและอำนาจหน้าที่ในการอนุมัติ
  ตามลักษณะการประกอบธุรกิจและโครงสร้างองค์กร

  (3) กำหนดให้มีการจัดทำรายการข้อกฎหมาย หรือข้อบังคับที่เกี่ยวข้องกับบริษัทฯ
  เพื่อควบคุมให้ทุกหน่วยงานมีการปฏิบัติตามกฎหมายอย่างเคร่งครัด

  (4)
  การประเมินความเสี่ยงทั้งปัจจัยจากภายในและภายนอกบริษัทและติดตามการปฏิบัติตามแผนบริหารความเสี่ยง

นอกจากนี้ คณะกรรมการตรวจสอบฯได้พิจารณาทบทวนและอนุมัติแผนการตรวจสอบประจำปี
เพื่อให้ครอบคลุมทุกกระบวนการปฏิบัติงานที่มีความเสี่ยงสูง
รวมทั้งครอบคลุมถึงความคาดหวังของผู้ที่มีส่วนเกี่ยวข้องกับบริษัทฯ ทำให้บริษัทฯ
มั่นใจว่าหน่วยงานต่าง ๆ มีการควบคุม การปฏิบัติงานที่เพียงพอ ทั้งด้านการเงิน การปฏิบัติงาน
การปฏิบัติตามกฎหมาย ข้อบังคับ ระเบียบ กฎเกณฑ์ต่างๆ ทั้งนี้
คณะกรรมการตรวจสอบฯได้พิจารณาประเด็นสำคัญและปัญหาที่ตรวจพบจากการตรวจสอบ
โดยได้เสนอแนะให้ฝ่ายบริหารดำเนินการแก้ไข และให้มีการรายงานผลการแก้ไข
มาตรการป้องกันมิให้เกิดปัญหาเดิมขึ้นอีก

กรณีที่มีการทำธุรกรรมกับกิจการหรือบุคคลที่เกี่ยวข้องกับบริษัทฯ
อันอาจจะนำมาซึ่งความขัดแย้งทางผลประโยชน์ระหว่างบริษัทฯ
กับกิจการหรือบุคคลที่เกี่ยวข้องกับบริษัทฯ นั้น
ธุรกรรมที่เกิดขึ้นจะต้องผ่านขั้นตอนการอนุมัติตามระเบียบของบริษัทฯเช่นเดียวกับธุรกรรมปกติ
และผู้ที่เกี่ยวข้องกับการทำรายการจะต้องทำหน้าที่พิจารณาว่าการทำรายการมีความสมเหตุสมผล
และเป็นไปตามปกติธุรกิจ โดยคำนึงถึงประโยชน์สูงสุดของบริษัทและผู้ถือหุ้น
เสมือนเป็นรายการที่กระทำกับบุคคลภายนอก และถูกต้องตามกฎหมาย
โดยธุรกรรมอันอาจจะนำมาซึ่งความขัดแย้งทางผลประโยชน์
โดยผู้มีส่วนได้เสียดังกล่าวจะไม่มีสิทธิออกเสียง และมีการเปิดเผยข้อมูลเป็นไปตามที่กฎหมายกำหนด

บริษัทฯมีการมุ่งในในการพัฒนาขบวนการผลิตให้ได้สินค้าที่มีมาตรฐานเป็นที่ยอมรับในระดับสากล
รวมทั้งให้ความสำคัญอย่างมากต่อการดูแลความปลอดภัยในการทำงาน การรักษาสิ่งแวดล้อม
โดยบริษัทฯได้การรับรองระบบคุณภาพ “ISO/TS 16949”และ “ISO 14001”
ซึ่งมีหน่วยงานที่แยกอิสระจากสายการผลิต
ทำหน้าที่ในการตรวจสอบติดตามให้มีการปฏิบัติเป็นไปตามข้อกำหนด ต่าง ๆ อย่างสม่ำเสมอ
ในส่วนของการทำธุรกรรมด้านการการเงิน และ จัดซื้อ จัดจ้างนั้น
บริษัทฯกำหนดให้พนักงานและผู้บริหารปฏิบัติตาม “คู่มืออำนาจดำเนินการ” และ “คู่มือควบคุมการ
จัดซื้อ-จัดจ้าง” ซึ่งกำหนดไว้เป็นลายลักษณ์อักษร โดยระบุไว้ชัดเจนถึงหลักเกณฑ์ เงื่อนไข
และอำนาจในการอนุมัติจ่ายเงิน และการทำสัญญาจัดซื้อจัดจ้าง เพื่อให้มีความรอบคอบ
รัดกุมและป้องกันการทุจริตในธุรกรรมที่เกี่ยวข้องกับการเงิน

4.  ระบบสารสนเทศและการสื่อสารข้อมูล

ในการเสนอเรื่อง ให้คณะกรรมการพิจารณา บริษัทฯได้จัดให้มีข้อมูลที่สำคัญต่าง ๆ อย่างเพียงพอ
เพื่อให้คณะกรรมการใช้ประกอบการตัดสินใจโดยการจัดทำรายงานเชิงวิเคราะห์เปรียบเทียบหลักการและเหตุผล
พร้อมเอกสารประกอบข้อเท็จจริง จัดส่งข้อมูลเพื่อศึกษาประกอบการตัดสินใจเป็นการล่วงหน้า 7 วัน
โดยมีเลขานุการบริษัทฯ ซึ่งมีหน้าที่ให้คำแนะนำด้านข้อบังคับและกฎเกณฑ์ต่าง ๆ
ดูแลกิจกรรมของคณะกรรมการบริษัทฯ
ตลอดจนประสานงานให้มีการปฏิบัติตามมติคณะกรรมการบริษัทฯ
รวมทั้งเป็นหน่วยงานที่เป็นศูนย์กลางในการจัดทำและจัดเก็บเอกสารสำคัญ ได้แก่ ทะเบียนกรรมการ
หนังสือนัดประชุมคณะกรรมการบริษัทฯ รายงานการประชุมคณะกรรมการบริษัทฯ
หนังสือนัดประชุมผู้ถือหุ้นและรายงานการประชุมผู้ถือหุ้น ไว้อย่างเป็นระบบ
เพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้

ในส่วนของการจัดเก็บเอกสารประกอบการบันทึกบัญชีและบัญชีต่าง ๆ นั้น
บริษัทฯจะมีการจัดเก็บไว้อย่างครบถ้วน เป็นหมวดหมู่ทุกรายการ
เพื่อความโปร่งใสและเพื่อเป็นข้อมูลในการปฏิบัติงานโดยไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้

คณะกรรมการตรวจสอบฯได้พิจารณาร่วมกับผู้สอบบัญชี แผนกตรวจสอบภายใน
และผู้เกี่ยวข้องเกี่ยวกับการจัดทำงบการเงินของบริษัทฯทุกไตรมาส เพื่อให้มีความมั่นใจว่า
บริษัทฯมีการใช้นโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจของบริษัทฯ
รวมทั้งการเปิดเผยข้อมูลอย่างเหมาะสม

5.  ระบบการติดตาม

บริษัทฯได้มีการติดตามผลการปฏิบัติงานว่าเป็นไปตามเป้าหมายที่วางไว้
โดยมีการประชุมคณะกรรมการบริษัทฯ ในปี 2555 รวม 9 ครั้ง
และมีระบบการติดตามการปฏิบัติงานเป็นลำดับชั้น ตั้งแต่คณะกรรมการบริษัทฯ คณะกรรมการบริหาร
และคณะผู้บริหาร เพื่อติดตามเป้าหมายและกำกับการดำเนินการตามแผนกลยุทธ์ แผนงาน
และโครงการ ที่อยู่ในแผนธุรกิจประจำปี ที่ได้รับอนุมัติจากคณะกรรมการบริษัทฯเป็นประจำทุกเดือน
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
และเมื่อพบว่าผลการดำเนินการมีความแตกต่างจากเป้าหมายที่กำหนดไว้
ได้กำหนดให้ผู้รับผิดชอบนำเสนอรายงาน
เพื่อทบทวนการปฏิบัติงานและการวิเคราะห์สาเหตุตลอดจนร่วมพิจารณาเพื่ออนุมัติแผนการแก้ไขปัญหา
และให้รายงานการปฏิบัติอย่างต่อเนื่อง

บริษัทฯ
จัดให้มีการตรวจสอบการปฏิบัติตามระบบการควบคุมภายในอย่างสม่ำเสมอโดยผู้รับผิดชอบในฝ่ายงานรับผิดชอบในการดูแลการปฏิบัติตามระบบการควบคุมภายใน
และมีแผนกตรวจสอบภายในทำการตรวจสอบการปฏิบัติและรายงานผลอย่างเป็นอิสระต่อคณะกรรมการตรวจสอบฯ
โดยในปี 2555 คณะกรรมการตรวจสอบฯ มีการประชุมรวม 6 ครั้ง